ওয়েব ডেস্ক: যাদবপুরে ছাত্র সংসদগুলির মেয়াদ বাড়িয়ে দেওয়া হল। তিন ছাত্র সংসদের মেয়াদ ফুরিয়েছে একত্রিশে জানুয়ারি। পরবর্তী ছাত্রভোট পর্যন্ত সেগুলির মেয়াদ বাড়িয়ে দেওয়া হয়েছে। মেয়াদ ফুরনোর আগেই ছাত্রভোটের সিদ্ধান্ত নেয় কর্মসমিতি। কিন্তু, রাজ্য সরকার ছাত্রভোটে রাজি না হওয়ায় সে পথে এগোয়নি কর্তৃপক্ষ। সময়ে ছাত্রভোটের দাবিতে উপাচার্য ঘেরাও থেকে ক্যাম্পাসে গণভোট সবই দেখেছে যাদবপুর। সমাধানসূত্রের খোঁজে রাজভবনের কড়াও নেড়েছেন পড়ুয়া থেকে কর্তৃপক্ষ সবপক্ষই। সোমবার ছাত্রদের সঙ্গে বৈঠক করে বিশ্ববিদ্যালয়ের কর্তৃপক্ষ। ছাত্রদের দাবি, সেখানেই সংশ্লিষ্ট ছাত্র সংসদগুলিকে কাজ চালিয়ে যেতে বলা হয়েছে। প্রশ্ন উঠছে, ছাত্র সংসদের গণতান্ত্রিক নির্বাচনের দাবিতে আন্দোলনে নামেন পড়ুয়ারা। তাহলে ভোট ছাড়াই সংসদ চালানোর ব্যবস্থা তাঁরা মেনে নিচ্ছেন কী করে।